

**Szári Napsugár Kindergarten Óvoda**

2066 Szár Óvoda köz 3.

tel.: 22/ 353-819 e-mail: [napsugarkindergarten@gmail.com](mailto:napsugarkindergarten@gmail.com)

**ÉVES BESZÁMOLÓ**

**2023/24**

Készítette:

Metzgerné Speier Katalin

óvodaigazgató

**Az intézmény adatai:**

**Neve: Szári Napsugár Kindergarten Óvoda és Bölcsőde**

**Német nyelven: Saarer Sonnenschein Kindergarten und Kinderkrippe**

**Székhelye: 2066 Szár Óvoda köz 3.**

**Fenntartója:**

**Szári Német Nemzetiségi Önkormányzat**

2066 Szár Rákóczi Ferenc u. 68.

**OM azonosító: 201789**

**A működési engedély szerinti felvehető gyermeklétszám: 114 fő**

**Csoportok száma: 4**

**Működési engedély száma: FE/03/01959-3/2020**

1. **Bevezető**

Óvodánkban 4 tágas csoportszoba, 1 fejlesztő szoba, tornaterem, elkülönítő helyiség, jól felszerelt udvar szolgálja a gyerekek mindennapjait. A dolgozóknak is megfelelő körülmények állnak rendelkezésre a munkavégzéshez: öltözők, nevelői szoba, 2 iroda, a pincében mosókonyha és tároló helyiségek. Az óvoda iránti igény évek óta nem változott, a gyermeklétszám öt éve meghaladja a 100 főt. Működési engedélyünk alapján 114 gyermek ellátását tudjuk biztosítani. A szári és újbarki gyerekek felvétele után kis számban a környező falvakból is tudunk felvenni óvodásokat.

Az óvoda működése zavartalan volt, a fenntartó nemzetiségi önkormányzat jóvoltából és a saját költségvetésünk gazdaságos kihasználása révén ebben a nevelési évben is történt felújítás, fejlesztés. Gazdálkodásunk jól működik, a normatív támogatást a működés finanszírozása mellett a dolgozók munkájának elismerésére és fejlesztésekre is tudtuk használni. Természetesen a takarékos gazdálkodást szem előtt tartjuk, és a változó gazdasági körülményekre igyekszünk felkészülni.

A fenntartó önkormányzatnak nagyon köszönjük az együttműködést, a támogató hátteret.

1. **Működési terv megvalósulása**

Ebben az évben is folytatódott a biztos, szilárd működés. A belső ellenőrzés és saját tapasztalataink alapján hajtottunk végre kisebb korrekciókat, jelentős problémák nem adódtak.

**Gazdálkodás:**   
Jól bevált, hogy az iskola gazdasági vezetője látja el mindkét intézmény gazdasági feladatait. 2 napot az óvodában dolgozik, hármat az iskolában tölt. A 2 nap alatt a könyveléssel, költségvetéssel, gazdálkodással kapcsolatos feladatokat el tudja látni, jól együttműködik a vezetővel. A költségvetéshez és a könyveléshez kapcsolódó feladatokat ellátása során a Szári Közös Önkormányzati Hivatallal és a fenntartó nemzetiségi önkormányzattal folyamatos az együttműködés. Kapcsolatot tartunk az Államkincstárral is, mely sajnos már nem Székesfehérváron működik, átszervezés miatt a nyíregyházi MÁK-kal kell tartanunk a kapcsolatot.

A házipénztár kezelése az óvodatitkár feladata. Költségvetésünk stabil, a gazdálkodásunk biztonságos volt a nevelési évben. A megemelkedett rezsiköltségekre ebben az évben is kaptunk az LDU közreműködésével kompenzációt. Ez nagyban segítette, hogy fejlesztéseket, pályázati önrészeket tudtunk finanszírozni saját költségvetésünkből. Fenntartónk is jelentős pályázati forráshoz juttatta óvodánkat, ebből valósulhatott meg az utcafronti nyílászárók cseréjének nagy része. Egy csoportszobai erkélyajtót most cseréltetünk, mert a fakeret alja annyira elkorhadt, hogy már átszakadt. Sajnos úgy látjuk, hogy a terasz vízelvezetése rossz, és ezért folyton vízben áll az ajtó kerete és a fal is. Következő feladatunk ennek megszüntetése lesz. A dolgozóknak cafeteria-juttatást a tavalyi mértékben tudtuk biztosítani.   
A 2023. évi LII. törvény szerint járó béremelést minden dolgozónk megkapta, többeknek a kötelezőn felül is tudtunk kismértékű emelést adni.

A Szülői munkaközösségtől 700.000 Ft támogatást kapott alapítványunk új udvari játék beszerzésére. Egy 4 üléses hintát és hozzá az esési burkolatot sikerült megcsináltatni, összesen 3,3 millió forintból. A bukótalajt (öntött gumifelület, 2,1 millió Ft) az óvoda költségvetéséből fizettük.

Az udvaron a kis homokozó fölé napvitorlát szereltettünk, hogy a napos időszakban is használni tudják a gyerekek.

Sikeres pályázat eredményeként „Állatbarát liget” került az udvarunkra a K&H Bank jóvoltából. 1 díszfát, 3 gyümölcsfát, cserjéket, madáritatót, odúkat, madáretetőket és fűszernövényeket telepítettek, ezzel tovább erősödött Zöld óvoda programunk.

Beüzemelésre került a fenntartó által nyert napelemrendszer, 2023. júniusától engedélyt kaptunk a hálózatba való betermelésre is. Reméljük, hogy ezzel jelentősen csökken a villanyszámlánk.

A 2023. év végén, miután a folyamatos beázás okát már sikerült megszüntetni, kifesttettük a pincét. Így az eddig penészes, rossz levegőjű mosókonyha, tárolók és kazánház is megfelelő állapotba kerültek.

A csoportszobák bútorzata előző években újulhatott meg, idén a régi szőnyegeket is sikerült lecserélni.

Alapítványunk segítségével megvásároltuk a „Mozgáskotta” testnevelési eszközrendszert, mely egy komplex mozgás és személyiségfejlesztő módszer. Egy nevelésnélküli napon minden óvónő részt vett az eszközrendszerhez kapcsolódó képzésen.

Mivel a következő nevelési évtől kötelező lesz az OVI-KRÉTA használata, ennek tárgyi feltételeit is megteremtettük. Minden csoportnak biztosítunk 1-1 laptopot a program használatához. Online felületen kell végeznünk az újonnan bevezetésre kerülő teljesítményértékelő rendszert is (TÉR). Ebben a fenntartónak is jelentős szerepe lesz.

**Alapdokumentumok, szabályzatok aktualizálása:**

A 2023. évi LII. törvény életbelépésével több szabályzat módosítása vált szükségessé. A Szervezeti és működési szabályzat felülvizsgálata folyamatban van, a fenntartó elfogadására vár.

Ettől a nevelési évtől bevezetésre kerül a teljesítmény értékelési rendszer. Elkészítettük a működését megalapozó szabályzatot, mely az SZMSZ egyik mellékletét képezi. Az vállalásokat és értékeléseket az OVI-KRÉTA rendszerben kell végezni. Itt kell vezetni a csoportnaplókat és mulasztási naplókat is szeptembertől, ezért több online előadást, tájékoztatót megtekintettünk már a témában.

Az iskolával közösen belső ellenőri tevékenységre adtunk megbízást a Financial Ideas Kft –nek. Ebben az évben a szerződéseink szabályszerűségét vizsgálták. A talált hibák javítására intézkedési terv készült. Az előző évi ellenőrzés és intézkedési terv megvalósulását ellenőriztük, végrehajtottuk. A törvényes, szabályszerű működés feltételei adottak.

A ***GDPR szabályok*** megfelelő értelmezése és betartása érdekében adatvédelmi megbízotti feladatokat VFK Datapro Kft végzi óvodánkban.

***A tűz- és munkavédelmi*** feladatokat a Ardentenprise Kft irányításával végezzük. Ők végzik a dolgozók évenkénti oktatását, és irányítják a tűzriadó gyakorlatot. Elkészítik és aktualizálják a tűz- és munkavédelemmel kapcsolatos szabályzatokat.

**Kapcsolatok kialakítása, fejlesztése:**

Eddigi kapcsolatainkat fenntartottuk, ápoltuk.

Jól működő kapcsolatunk van a fenntartóval, önkormányzati hivatallal.

Szoros az együttműködésünk az iskolával, de ezt szeretnénk még bővíteni közös programokkal.

A Gyermekjóléti Szolgálattal rendszeresen találkozunk, részt veszünk esetmegbeszéléseken, éves értékelő gyűlésükön. A kapcsolattartással az igazgatóhelyettes van megbízva.

Bicskei Családsegítő Szolgálat munkatársa hetente fogadóórát tart az óvodában. Több munkatársuk egy alkalommal eljött a heti megbeszélésünkre, és a pedagógusokat tájékoztatta tevékenységükről.

Folyamatos a kapcsolatunk Bicskei Pedagógiai Szakszolgálattal, ahonnan a logopédus és gyógytestnevelő jár hozzánk, és ahová vizsgálatra küldjük a gyerekeket.

Szorosabb kapcsolatot sikerült kialakítani az Országos Német Nemzetiségi Önkormányzattal (LDU) és az általuk létrehozott módszertani központtal (UMZ). Több tájékoztató napon és műhelymunkán is részt vettünk személyesen vagy online. Kérdéseinkkel, problémáinkkal mindig fordulhatunk szakembereikhez tanácsért, tájékoztatásért.

Nemzetiségi óvodákkal van kapcsolatunk, de ez leginkább a vezetők közötti megbeszélés, tájékozódás. A következő évben egy nevelés nélküli napon szeretnénk egy nemzetiségi óvodába látogatást tenni.

Alkalomszerű kapcsolatunk van a helyi civil szervezetekkel, pl. a Saarar Tanzgruppe-val, a nyugdíjas klubbal.

A könyvtárral ebben az évben kevéssé volt kapcsolatunk, mivel hosszú ideig nem volt könyvtáros, majd helyettesítéssel működött.

**Személyi feltételek, alkalmazottak létszáma:**

Az új törvény alapján közalkalmazottból köznevelési foglalkoztatotti jogviszonnyá alakult át a dolgozók jogviszonya. Egy kivételével valamennyi dolgozó elfogadta a jogviszony módosítását. A pedagógiai asszisztens nem vállalta ezt az új besorolást, ezért a törvény erejénél fogva 2023. november 30-án jogviszonya megszűnt. Az álláshelyet meghirdettük, és sikerült szakképzett munkaerőt találnunk.  
A nevelési év elején l dajka elment, helyére felvettünk egy gyakorlattal rendelkező dajkát. Sajnos egészségügyi problémái miatt nem tudta végig dolgozni az évet. Tavasszal egy a dajkai pályát most kezdő alkalmazottat vettünk fel. Reméljük, hogy hamar beilleszkedik közösségünkbe.

A fenntartó engedélyével 2022-ben 9-re bővült a pedagógus álláshelyek száma. Ennek ellenére úgy alakult, hogy 8,5 óvodapedagógussal dolgoztunk egész évben, ezért a vezető továbbra is a kötelező 10 óráján felül heti plusz 15 órát volt csoportban. A fél álláshelyen nyugdíjas kollégát foglalkoztattunk. Tavasszal meghirdettük a nemzetiségi óvodapedagógusi állást, és sikerült az új nevelési évre egy pályakezdő kollégát találnunk. 8 hetes gyakorlatát nálunk töltötte, ez idő alatt meggyőződtünk alkalmasságáról. Az álláshirdetésre egyedül ő jelentkezett, és minden feltételnek megfelelt. Gyakornoki besorolásba kerül, mentora az igazgató lesz. Gyakornoki vizsgára jövőre kell jelentkeztetnünk.

A gyakornok óvónőnknek novemberben lesz a gyakornoki vizsgája, a felkészülését igyekszünk segíteni.

Az igazgatóhelyettes nyugdíjba vonulása miatt új helyettes kinevezésére volt szükség. A feladattal Kemmer Anitát, fiatal és ambiciózus kolléganőt bíztam meg. Ősztől közoktatási vezetői szakvizsgát adó iskolába iratkozott be, hogy a megbízáshoz szakképesítést is szerezzen.  
Egy óvónőnk német nemzetiségi óvodapedagógusi képzésre jelentkezett, egy pedig fejlesztőpedagógusi képzésre fog járni.

A képzéseket költségét támogatjuk, a foglalkoztatottakkal tanulmányi szerződést kötünk.

A konyhai feladatok ellátására egy nyugdíjast alkalmazunk 4 órás munkaidőben közalkalmazottként.

A karbantartási munkákat megbízási szerződéssel alkalmazott dolgozóval végeztetjük.

Elmondhatjuk, hogy személyi feltételeink megfelelőek, minden álláshelyünk betöltött, a dolgozók jól képzettek, és további képesítésért vállalják a tanulást, fejlődést. Szerencsésnek érzem, hogy minket nem érint a pedagógus hiány.

**A nevelési év rendje** a terveknek megfelelően alakult. Magas gyermek létszámmal működött az óvoda, nem volt jellemző nagyszámú hiányzás, betegség. A nyári időszak alatt június végén 2, augusztusban 1 csoporttal működtünk a szülői igényekhez igazodva. A zárás időszakában nyílászárócsere volt, majd a nagytakarítást végezték a dajkák.

Nevelői értekezletet 3 alkalommal tartottunk. A heti megbeszélések során az aktuális programok, feladatok egyeztetése folyamatosan megvalósult.

Nevelés nélküli napokat az iskolai szünetek idején tartottuk, mert az ilyenkor lecsökkenő létszám miatt könnyebb az ügyelet megszervezése. Ezeken a napokon nevelői értekezletet tartottunk, továbbképzésen vettünk részt, ill. közösségépítő programot szerveztünk (pedagógusnapi kirándulás, karácsonyi ünnepség).

A következő nevelési évre 33 új gyermek felvételét kérték. Ebből 7 gyermek „előfelvételis”, csak 2025-ben tölti be az óvoda kezdéséhez szükséges életkort. Elutasításra senki nem került. Iskolába 29 gyermek megy. Az induló létszámunk 105 fő lesz.

Szülői értekezletet szeptemberben és januárban tartottunk. Fogadóórát novemberben és áprilisban szerveztünk. A szülők érdeklődőek, nagy számban vettek részt ezeken a fórumokon. A fontos információkat a zárt facebook csoportokon keresztül is mindig eljuttattuk a szülőknek. Nagyon jó együttműködés alakult ki a Szülői munkaközösséggel, folyamatosan kapcsolatot tartunk választmányuk tagjaival, vezetőjével.

**Munkarend:**

A munkarend a tervezettnek megfelelően alakult. Ebben az évben -az új törvény szerint- minden köznevelésben foglalkoztatottnak 50 nap szabadsága van. Sok szervezést igényelt, hogy ezt ki tudjuk adni, elsősorban a nyári időszakban.

A logopédus és a gyógytestnevelő a Bicskei Pedagógiai Szakszolgálat szervezésében rendszeresen tartotta a foglalkozásokat az arra rászoruló gyerekeknek.   
A beilleszkedési, tanulási, magatartási nehézséggel küzdő gyerekek kiscsoportos fejlesztését fejlesztőpedagógusi végzettséggel rendelkező óvónőnk végezte megbízási szerződés alapján.  
3 SNI gyermekünk volt, beszédfejlődési zavarral, logopédiai és gyógypedagógiai ellátásukat megszerveztük, a szakemberekkel megbízási szerződést kötöttünk.

1. **Csoport és létszámadatok alakulása**

|  |  |  |  |
| --- | --- | --- | --- |
| *csoport neve* | *összetétele* | *létszáma-szept.* | *létszám- augusztus* |
| Pillangó csoport | 2,5-3-4 évesek | 27 | 27 |
| Süni csoport | 3-4 évesek | 25 | 27 |
| Maci csoport | 4-5 évesek | 26 | 26 |
| Katica csoport | 5-6 évesek  (nagycsoport) | 25 | 26 |
| Összesen |  | 103 | 106 |

1. **Tevékenységi terv megvalósulása:**

|  |  |  |
| --- | --- | --- |
| ***Tevékenység, program, ünnepek*** | ***határidő*** | ***megvalósulás*** |
| Évnyitó értekezlet | 08.29. | A nevelőtestület elfogadta az éves beszámolót és munkatervet, megbeszéltük a főbb célokat, programokat, felelősöket. |
| Családlátogatások | 09.04. | Az új gyerekeket fogadó óvónők meglátogatták otthonukban leendő óvodásaikat. |
| Beszoktatás (tervek elkészítése, rögzítése a csoportnaplóba, gyerekek csoportba osztása, fogadása, beszoktatása, visszaszoktatása) | szept.15.  Katica csoport.: okt., ill. folyamatos a gyerekek életkora szerint | Az új gyerekek beszoktatása folyamatos volt, a nagyobb óvodások már 1-2 hét után megkezdték a tartalmas, változatos óvodai életet.  A kötelező dokumentumokat megnyitottuk, az év eleji terveket elkészítettük. |
| Zöld Óvoda éves munkatervének elkészítése | szept. 30. | A Zöld óvoda pályázat vállalásai és a már hagyományos programjaink alapján elkészítettük az éves tervet. |
| Szülői értekezlet tartása | szept. 11.-14. | Minden csoportban szülői értekezletet tartottunk. A vezető mindegyiken részt vett. Az alapdokumentumok rövid ismertetése megtörtént. |
| Szári napok | szept.15. | Tánccsoportunk részt vett a felvonuláson, és kis műsort is adott. |
| SZM gyűlés összehívása | szept.30. | A megválasztott SzM tagok szept. végén megtartották alakuló ülésüket. Az SZM elnöke Szóda Kornél lett. |
| Papírgyűjtés (iskolához csatlakozva) | szept.25. | Hagyománnyá vált, hogy az iskolai papírgyűjtéshez csatlakozunk. A fenntartható fejlődéshez és Zöld óvoda programjainkhoz tartozik az újrahasznosítás megismertetése a gyerekekkel. |
| Szüret – szőlődarálás, préselés, must kóstolás, ének- tánc | szept. 22. | Vidám hangulatban telt a szüreti nap. A darálás, préselés, zenehallgatás után egy táncház és must kóstolás következett.  A gyerekek megismerkedhetnek az őszi betakarítási munkák egyikével, mely szorosan hozzátartozott a falu hagyományaihoz, a falusi élethez. |
| Népmese napja – Könyvtár látogatás, báb előadás | szept.30. | Nem működött a könyvtár, itt az óvodában szerveztük a programokat. |
| Bábszínház (előadás a tornateremben) | 09.25. | Évek óta a Ákom-bákom.bábcsoport hívjuk meg, mert színvonalas, élvezetes előadásokat tartanak.  A Csillagszemű juhász c. előadást néztük meg. |
| Állatok Világnapja – mese előadása (óvónők)  Állatvédelmi témahét programjai | okt. 4. | Az óvónénik előadásában nézhették a gyerekek a A három kismalac c. mesét. Nagyon jól sikerült az előadás, az ovisok sokáig emlegették. |
| Madárdalos óvoda eseményeinek egyeztetése | okt.30. | A Pro-Vértes Közalapítvány egyik szakembere minden évben foglalkozást tart a gyerekeknek az őszi időszakban. Megismerkedtünk a madarak jellemző tulajdonságaival, életmódjával, és mindig elhoz egy gyógyulófélben lévő madarat is a madárkorházból. Idén egy vörösvércsével ismerkedhettünk meg közelről. |
| Iskolaérettségi vizsgálatok elvégzése, szülőkkel való megbeszélés szükség szerint, ill. szakszolgálathoz utalás | okt.30. | A tankötelessé váló gyerekekkel egy rövid vizsgálatot végeznek az óvónők. Eredményét megismertettük a szülőkkel, és megbeszéltük, kit javasolunk szakszolgálati vizsgálatra, ill. kinek kérnek a szülei + egy év óvodai nevelést az OH-tól. Javaslatot tettünk arra is, hogy kit, miben kell még fejleszteni, erősíteni. |
| Német munkaközösség alakuló ülése, éves tervének elkészítése, gyermektánccsoport működtetése | szept. 30. | Az éves munkatervet megbeszélés után elkészítette a munkaközösség-vezető. Felmértük, hogy hány gyermek jelentkezik a tánccsoportba, mely két óvónő vezetésével működik. |
| Ovigaléria átrendezése | szept. 30. | Az évszaknak megfelelő hangulat fogadja az óvodába belépőket. Az ovigaléria jó hangulatot teremt, és segíti az esztétikai nevelést.  Gyakran már az óvoda előtt is jó hangulatot nyújtó dekorációt helyezünk el, ezzel is szépítjük környezetünket. |
| Tűzriadó gyakorlat, tűz és munkavédelmi oktatás | szept.30. | AZ Ardenten Kft szakembere tartotta az oktatást, és vezette a tűzriadó gyakorlatot. A tűzriadó sikeres volt, a megadott időn belül sikerült az épületet kiüríteni. |
| Nevelői értekezlet | nov.2. | Mozgáskotta képzés nevelés nélküli nap keretében. |
| Márton napi kézműves foglalkozás családi délután keretében | nov.8. | Sok szülő és testvér jött el a nyílt családi délutánra, ahol Márton napra készültünk. A kézműveskedés után zsíros kenyérrel és teával is megkínáltuk vendégeinket. |
| Fogadóóra | nov. 30. | Mindig nagy az érdeklődés a fogadóórák iránt. A várakozás elkerülése érdekében több napra lehetett időpontot választani a szülőknek. Tájékoztattuk őket gyermekük fejlődéséről, megtekinthették gyermekük fejlődési lapját, ill. válaszoltunk kérdéseikre. |
| „Óvd magad, védd a környezeted!”-projekt - nagy és köz. csoportban | november | Megvalósult a dohányzás prevenciós program, melyet a középső és nagycsoportban szerveztünk meg. A program a dohányzás prevenció mellett más erkölcsi tulajdonságok fejlesztését, az egymás iránti toleranciára, megértésre is nevel. |
| Ovigaléria átrendezése | dec.5. | Téli dekorációt készítettünk a folyosóra. |
| Mikulás ünnep | dec.6. | A SzM segítségével minden óvodás egy szép mikuláscsomagot kapott, melyet maga a Mikulás adott át mindenkinek. |
| Bábszínház | dec.4. | Mikuláshoz kapcsolódó mesét nézhettek meg a gyerekek. |
| Adventi készülődés | dec.5.-22. | Minden csoportban új dekoráció és sok mese-vers, zene hallgatás, éneklés, ajándékkészítés kezdődött az adventi hetekben. Hétfőnként meggyújtottuk az adventi koszorún a gyertyát, ezzel is jelezve az ünnep közeledtét. Fontos időszak ez a hagyományápolás és továbbadás céljainak megvalósítására. |
| Karácsonyi ünnepség | dec.16. | Hagyomány, hogy a nagycsoportosok műsort adnak karácsonykor a kisebbeknek. Egy téli mesét adtak elő, mely után minden csoport a feldíszített fa alatt megkapta a csoport ajándékait. |
| Német munkaköz. – megbeszélés, karácsonyi meseelőadás | dec. 12.-16. | Télapó az erdőben. c mesét adtuk elő a gyerekeknek. Az előadás előtt próbáltunk, díszleteket készítettünk. Ezek az alkalmak nagyon jók a felnőtt közösség építésére is. |
| Szülői értekezletek | jan.29.-febr.2. | Az első félév lezárásaként január végén tartjuk a 2. szülői értekezletet. |
| Bábelőadás | jan.31. | A mackó házikója c. meseelőadást láttuk. |
| nemzetiségi hét, német színházi előadás | jan.22.-26. | Egy héten keresztül nemzetiségi programokat, hagyományápoló foglalkozásokat tartunk. A Deutsche Bühne előadásában láthattuk Az öreg halász és a tenger c. német nyelvű meseelőadást. Ellátogattunk a tájszobába, megnéztük az ott látható tárgyakat, bútorokat, ruhákat. Egy napon pedig mindenféle kézműves és nemzetiségi hagyományokhoz kapcsolódó tevékenységet szerveztünk. Pl. kékfestőzés, nemzetiségi ruhás bábok készítése, csutkababa készítés stb. A hét többi napján minden csoport maga szervezte a programját. Minden csoport sütött valamilyen sváb süteményt, utolsó napon pedig táncházat szerveztünk. Egy nagypapa eljött a harmonikájával, így élő zenére táncolhattunk. |
| Farsang | febr. 2. | Gyerekek és felnőttek jelmezbe öltöztek ezen a napon. A tornateremben jelmezes felvonulást tartottunk, majd zene, tánc, büfé biztosította a jókedvet. |
| Tavaszköszöntés |  | Kiszebáb égetés- tavaszköszöntő, télűző népszokás felelevenítése. |
| Márc. 15. | márc.14. | Minden csoport készített valami ünnepi tárgyat (zászlót, kokárdát, huszárt, stb.), melyet elvittünk a templom előtti kopjafához. Kis verseket és az ünnephez illő dalokat tanultunk és hallgattunk. A községi önkormányzat szervezésében egy huszárbemutatón vettünk részt. |
| Víz Világnapja | márc. 22. | Ezen a „zöld napon ”megnéztük közösen a víz körforgásáról szóló mesét. A csoportokban a játékok, mesék, mondókák mind a vízzel kapcsolatosak voltak. A nagyobban elsétáltak a patakhoz és a forráshoz, ahol megfigyeltük a víz-környéki élővilágot. |
| Óvodatalálkozó- Baj | ápr. 19. | Tánccsoportunkkal részt vettünk és szerepeltünk a baji óvodában szervezett találkozón. |
| Ovigaléria átrendezése | febr. | Tavaszvárás témájú lett a folyosó |
| A Föld Napja | ápr.22. | Csoportonként végeztünk különféle tevékenységeket. |
| Óvodai beíratás | ápr. 24.-25. | 30 gyermeket gyermeket írattak be ezen a két napon, |
| Szülői értekezlet – nagycsoport | iskolával egyeztetve | Az iskolaigazgató és a leendő tanítónő részvételével szervezzük a nagycsoport szülői értekezletét. |
| Fogadóóra | ápr. 29.-május 4. | A szokásos módon, több napon át biztosítottuk a szülőknek, hogy gyermekük fejlődéséről érdeklődjenek. Fontosnak tartjuk a szülőkkel való jó kapcsolatot, együttműködést. |
| Bábelőadás a tornateremben | április 16. | A világgá ment csacsi és bari c. mesét néztük meg. |
| „Trachten Tag” –felhíváshoz csatlakozás | ápr.-központi felhívás szerint | Ezen a napon minden felnőtt valami nemzetiséghez köthető ruhadarabot visel. Megkértük a szülőket, hogy a gyerekeknek megjelenésének is adjanak nemzetiségi jelleget, pl. egy hajfonattal, 1-1 ruhadarabban. Egy közös tánccal zártuk a napot. |
| Anyák napja- csoportonként ajándék készítés, vers tanítás, személyes köszöntés | május | Minden óvodásunk a saját édesanyját (és igény szerint nagymamáját) köszöntötte fel az óvónéni segítségével verssel, dallal és egy kis ajándékkal. Belsőséges, meghitt pillanatokat tudtunk szerezni az anyukáknak, nagymamáknak. |
| Bozsik foci | április | 3 alkalommal vettünk részt Bicskén óvodás focitornán. A gyerekek nagyon élvezték a versengéseket, melyen mindenki dicséretet kapott. |
| Német munkaköz. – Megyei Nemzetiségi Napon részvétel | máj.21. | A Móron rendezett Fejér Megyei Nemzetiségi napon vettünk részt. A hatalmas színpadon nagyon szépen szerepeltek a gyerekek, és örömmel vettünk részt a felvonuláson is. |
| Évzáró | május vége | Két csoportban is búcsúztattuk az iskolába menő gyerekeket. A legkisebbek kivételével minden csoport kis műsorban mutatta meg, mennyi mindent tanultak ebben az évben. |
| Gyógytestnevelés felmérés, eü. vizsgálat megszervezése, fogászati szűrővizsgálat szervezése | jún. 15. | Az óvodával iskolaegészségügyi ellátásra szerződött orvos mérte fel a gyerekeket a védőnő részvételével.A jövő évre javasoltakat továbbítottuk a Bicskei Pedagógiai Szakszolgálat felé. |
| Gyermeknap | jún. 10. | Gyereknapra sok programmal készültünk. A kedvenc most is az ugrálóvár volt, de nagy sikere volt a horgászatnak, akadálypályának, célba dobásnak is. A nyugdíjas klub tagjai palacsintát sütöttek a gyerekeknek, a szörpüzem finom italokat adott, így a nap még különlegesebbé vált. |
| Kirándulás busszal | június 13.-17. | 3 csoport látogatott el a fővárosi állatkertbe. Ez mindig nagy élmény a gyerekeknek, sok látnivalóval, érdekességgel, új ismeretekkel gazdagodva térünk haza. |
| Intézményi tanfelügyeleti ellenőrzés | május 23. | Elvégeztük a tanfelügyelet előtt szükséges intézményi önértékelést, feltöltöttük az OH informatikai felületére a szükséges dokumentumokat, megszerveztük a szakértők fogadását. Az eredmény kiküldése után intézkedési tervet készítettünk. |

**4. A nevelési év kiemelt feladatainak megvalósulása:**

* **A köznevelési intézményeket érintő új törvények**, rendeletek, szabályozók megismerése, és megismertetése a dolgozókkal. A szükséges változtatások elvégzése a dokumentációban.   
  Életbe lépett a 2023. évi LII. törvény a pedagógusok új életpályájáról. Közalkalmazottakból köznevelési foglalkoztatottak lettek az alkalmazottak.

A 401/2023 (VII.30) Kormányrendelet tartalmazza a törvény végrehajtási szabályait.   
A dolgozók tájékoztatása megtörtént, 1 fő kivételével mindenki elfogadta az új besorolást.   
A változásoknak megfelelően megkezdtük a dokumentumaink módosítását, aktualizálását. Ennek megfelelő végrehajtása érdekében több tájékoztatón, előadáson vettünk részt. Módosítottuk az SZMSZ-t, felülvizsgáltuk a Házirendet.  
Regisztráltunk az OVI-KRÉTA rendszerbe is, és elkészült a Teljesítményértékelési szabályzatunk. A kötelezően vezetendő dokumentumokat és a pedagógusok értékelését ebben az online rendszerben kell szeptembertől végeznünk.   
A változásokat folyamatosan igyekszünk nyomon követni, a kollégákat tájékoztatjuk, a szükséges módosításokat, intézkedéseket megtesszük.

* **A minősítésekre és az intézményi tanfelügyeletre** való felkészülés.

Gyakornok óvónőnk minősítővizsgája 2024. novemberében lesz. Portfólióját 2023. november végéig kellett feltöltenie az Oktatási Hivatal (OH) informatikai felületére. Mentora első évben a vezetőhelyettes volt, majd nyugdíjazása miatt a vezető vette át a feladatot. Igyekeztünk sok segítséget, tapasztalatot, módszertani ismeretet átadni a kollégának, és a vizsga előtt is ellátjuk majd tanácsokkal. A vizsgához kapcsolódó értékelési és szervezési feladatokat az igazgató látja majd el.

A Ped.II. minősítésre jelentkezett dolgozónk visszavonta jelentkezését egészségügyi problémák miatt. Reméljük, hogy később újra beadja kérelmét.

Az igazgatóhelyettes jelentkezett Ped.II. minősítésre, melynek szervezése a következő nevelési évben lesz.  
Az OH intézményi tanfelügyeletre jelölte ki óvodánkat, melyre május 23-án került sor. Előtte elvégeztük az intézményi önértékelés folyamatát, a szükséges dokumentumokat, eredményeket feltöltöttük az informatikai felületre.. Összességében nagyon jó értékelést kapott intézményünk. Az értékelés alapján intézkedési tervet készítettem, melyben a következő időszak feladatait jelöltem ki.

Az értékelést és az intézkedési tervet mellékelve megküldöm a fenntartó részére.

* **Zöld óvoda programok megvalósítása *-Utcai kiskertek felújítása, gondozása:***

Két utcai kiskertünk van. Az egyiket a Szülői munkaközösség segítségével újítottuk fel, a másikat az egyik apuka, May Balázs (Betula Kft) és csapata szépítette meg. Gondozásukat folyamatosan végezzük.

***-Költségvetési lehetőségektől függően magaságyások telepítése***Magaságyásokat ősszel szeretnénk telepíteni. Tavasszal a „K&H Állatbarát liget” került udvarunkra, melyet pályázatunkkal nyertünk el.

***-Csatlakozás az Állatvédelmi témahét felhívásához***Regisztráltunk az országos programra. A témahét célja a gyerekek érzékenyítése a felelős állattartásra, az állatvilág védelmére, a fenntartható fejlődés alapjainak meismerésére nevelés. Online anyagokat, terveket, projekt lehetőségeket kaptak a pedagógusok a téma feldolgozásához. A témahetet 2024. őszén is megszervezik, melyhez szeretnénk újra csatlakozni.

***-Madárdalos óvoda*** eseményeinek szervezése, folyamatosan madáretetés, megfigyelések (Pro Vértes Közalapítvánnyal együttműködés) Ebben az évben egy vörösvércsével ismerkedhettünk meg közelről. Ezen kívül az etetőket és odúkat Gábor bácsi segítségével kitakarítottuk, tavasszal megfigyeltük, hogy vannak-e benne tojások, fiókák. Egész télen etettük a madarakat, nagyon sokan voltak rendszeres látogatói az etetőknek. Sajnos kismadart fogni és gyűrűzni az idén nem sikerült, de azt is megpróbáltuk Gábor bácsi segítségével.

***-Egészségvédelem, környezettudatos magatartás formálása***, ***egészséges táplálkozás szokásainak*** ***alakítása***Nagy hangsúlyt fektetünk a környezettudatosságra nevelésre. A napi foglalkozásokba, tevékenységekbe beépülnek az ezzel kapcsolatos ismeretek, tapasztalatok. Naponta fogyasztunk gyümölcsöt a gyerekekkel, amihez a konyha mellett a szülők is nagy mértékben hozzájárulnak. Figyelünk a megfelelő mennyiségű folyadékfogyasztásra, és a sokféle, változatos mozgáslehetőség biztosítására. Sokat vagyunk a szabad levegőn, udvarunk fejlesztésére nagy gondot fordítottunk az utóbbi években (KRESZ pálya, napvitorlák, hinták stb.). ***-Egészségnap szervezése*** őszre tevődött át, mert tavasszal annyi programunk volt, hogy nem tudtuk beilleszteni közéjük.

**Kiemelt nevelési területek:**

* ***Mozgás***

A mozgásigény kielégítése és a gyerekek testi képességeinek fejlesztése lesz ennek az évnek kiemelt feladata. A mozgás és az idegrendszer fejlődése szoros kapcsolatban van egymással, így az egyik fejlődése a másikét is maga után vonja.

**Feladatok teljesülése:**

***-mozgásos játékok szervezése*** – Sokféle mozgásos játékra adtunk lehetőséget az udvaron és a tornateremben egyaránt. Sokat tartózkodtunk a szabadban, ahol különféle tevékenységeket végezhetnek a gyerekek, melyek a testi képességeket fejlesztik. A kresz-parkban motorozhatnak, futó-biciklizhetnek, rollerozhattak, ehhez kellő számú eszközt biztosítottunk. Nagy tér van futkosásra, labdajátékokra. Van 2 focikapunk, több játék, mely mászásra, ügyességi mozgásokra használható. Egy 4 üléses hinta került az udvarra szabályos bukótalajjal, így több gyereknek lesz lehetősége használatukra. Játékautók, labdák, gördeszkák is a mozgást fejlesztik. A tönkrement játékokat igyekszünk folyamatosan pótolni.   
A tornateremben is sokféle eszközt használhatunk mozgásfejlesztésre, a mozgásigény kielégítésére, játékra, versengésre.

***-Zenés mozgásos percek szervezése*** – Több programunkon szerveztünk zenés mozgásos perceket. Ezzel indult a gyereknap, a Trachttag, a nemzetiségi hét táncos napja. Ezeken az egész óvoda együtt vett részt, és közösségformáló hatása is jelentős. Csoportonként gyakran végeztünk zenés mozgásos játékokat, amit nagyon kedvelnek az óvodások. Ehhez minden csoportnak van xboom hangszórója. A zenére történő mozgás fejleszti a mozgáskoordinációt, ritmusérzéket, a közösségi érzést, és vidám hangulatot ad a csoportok életébe.

***-Bozsik foci program bevezetése*** – Új óvónénink rendelkezik a szükséges végzettséggel ahhoz, hogy fociedzéseket tartson a gyerekeknek. Az önként jelentkező középső és nagycsoportosok (fiúk és lányok egyaránt) hetente vesznek részt a foglalkozáson, ismerkednek a futball szabályaival, gyakorolják a labdával mozgást, a csapat-együttműködést. 3 alkalommal részt vettünk Bicskén az ovis Bozsik napokon, ahol nagyon ügyesen szerepeltek gyerekeink.  
***-Mozgáskotta beszerzése, képzés a pedagógusoknak***, az eszközrendszer folyamatos használata – Alapítványunk segítségével megvásároltuk a Mozgáskotta módszerhez tartozó eszközrendszert, mely egy komplex mozgás és személyiségfejlesztő módszer.

Egy nevelés nélküli napon minden pedagógus részt vett egy egynapos képzésen, melyen megismerhettük a módszer alapjait, és gyakorlatban is kipróbálhattuk az eszközök nagy részét.

A módszer alkalmazását javasolják különösen:

• Óvodás gyermekek különböző képességekben, részképességekben való elmaradása esetén, • Iskolaérettség elérésének elősegítésére,

• Különleges bánásmódot igénylő gyermekek bizonyos eseteiben,

• Tehetséggondozásban,

• Iskolai kudarcok esetén.

Feladatunk lesz az alkalmazásának további bővítése, beépítése a mindennapokba.

* ***Német nemzetiségi nevelés***-Német nyelv egyre nagyobb arányú használata a mindennapi tevékenységek során- a nemzetiségi óvódapedagógusokat igyekeztem ösztönözni arra, hogy minél többet használják a német nyelvet. Sok mondókát, éneket hallhattak a gyerekek mindegyik csoportban, sőt rövid meséket is elkezdtünk megismertetni sok szemléltetéssel, egyszerűsített szöveggel. Fokozta igyekezetünket, hogy 8 hetes gyakorlatát nálunk töltötte egy főiskolai hallgató, akinek sok pozitív példát, módszert igyekeztünk megmutatni.

-Egyes napi tevékenységek során csak német nyelv használata, pl. mosdó, étkezés, rakodás – Az „Egy nyelv-egy személy” képzést elvégző óvónőnk összeállított a mosdóhasználathoz kapcsolódó német mondatokat, melyet kitűztünk minden mosdóban. A jövőben ilyen segédanyagot szeretnénk összeállítani más témákhoz is.  
-Zenés-táncos percek a hétköznapokban is – a nemzetiségi zene és tánc rendszeresen megjelent minden csoportban az év folyamán.

-Német gyermekkönyvek állományának bővítése – Igyekeztünk olyan képeskönyveket vásárolni, melyeket a nyelvi neveléshez is jól tudunk használni.  
-Kapcsolatok építése más nemzetiségi óvodákkal –Részt vettünk tánccsoportunkkal a Fejér Megyei Német Nemzetiségi Napon. Meghívást kaptunk a baji óvodától az általuk szervezett nemzetiségi óvodák találkozójára. A tánccsoport ügyesen szerepelt, és megkaptuk a vándorserleget, ami azt jelenti, hogy jövőre mi szervezzük a találkozót.

Továbbképzési lehetőségek kihasználása – Ebben az évben az „Egy nyelv-egy személy” képzést még egy óvónőnk elvégezte. Ezen kívül az UMZ által szervezett előadásokon és szakmai napokon is részt vettünk több alkalommal.

Egy óvónőnk nemzetiségi kiegészítő képzésre jelentkezett, így javulhat a képzettségi szint az óvodában.

* **Óvó-védő feladatok, baleset megelőzés:**

A gyerekekkel folyamatosan megismertetjük és betartatjuk a balesetvédelmi szabályokat. Ez megjelenik a csoportnaplókban is.

Az udvari játékokat folyamatosan ellenőrizzük, a szükséges javításokat elvégeztettük a gyerekek biztonsága érdekében. Ebben az évben esedékessé vált az udvari játékok ellenőriztetése. Néhány játéknál voltak problémák, ezeket javíttattuk, pótoltuk, a játékokra újabb 3 évre megfelelősségi bizonyítványt kaptunk.

A családsegítő és gyermekjóléti szolgálattal folyamatos a kapcsolatunk, a Bicskei Családsegítő és Gyermekjóléti Központ alkalmazottjahetente fogadóórát tart óvodánkban. Szerencsére nincs hátrányos helyzetű gyermek az óvodában, de nevelési és családi problémákkal is fordulhatnak a szülők ezekhez a szakemberekhez.  
A tűz és munkavédelmi szabályzatokat és oktatást szakszerűen tudjuk ellátni az Ardenten Kft szakembereinek segítségével.

* **Belső és külső ellenőrzés**

***-Gyermekek fejlettségének nyomon követése:***A személyiséglapokat folyamatosan vezettük, melyeken a gyerekek egyéni fejlettsége kerül rögzítésre. A gyermekek fejlődéséről a szülőket évente kétszer tájékoztattuk. A gyerekek fejlődésének ismertetése fogadóóra keretében történt. A magas számú részvétel mutatja, hogy igény van erre a szülők részéről.

A beszoktatás és a nevelési/oktatási tevékenység tervei, eredménye a csoportnaplókban került rögzítésre.

Az iskolakötelessé váló gyerekek iskolaérettségi felmérése megtörtént, ez alapján szükség szerint vizsgálatot kértünk a pedagógiai szakszolgálattól. A vizsgálatok eredményéről egyéni beszélgetés során tájékoztattuk a szülőket.

-Intézményi ö***nértékelést*** indítottunk az OH által indított tanfelügyeleti eljárás előtt.

Dokumentumainkat és az önértékelés eredményét feltöltöttük az OH informatikai felületére. Az önértékelés során szülői elégedettségmérést is végeztünk, melynek szép lett az eredménye. A mérés tapasztalatait felhasználjuk a következő időszak terveinek elkészítésénél.

-***Intézményi tanfelügyeleti*** eljárásra májusban került sor. A tanfelügyeletet során 3 köznevelési szakértő vizsgálta át dokumentumainkat, működésünket, szakmai tevékenységünket. A helyszínen megtekintették a tárgyi feltételeket, interjút készítettek a szülők és a pedagógusok képviselőivel, valamint az intézmény vezetőjével. Az összegyűjtött adatok és tapasztalatok alapján összegző értékelést készítettek, meghatározták a kiemelkedő, megfelelő és fejleszthető területeket. Összességében nagyon jó értékelést kapott intézményünk. Az értékelés alapján intézkedési tervet készítettem, melyben a következő időszak feladatait jelöltem ki.

***-Dolgozók ellenőrzése, értékelése az ellenőrzési terv alapján történt.***

A Pedagógusok új életpályájáról szóló törvény és végrehajtási rendelete 2024. szept.-től kötelezővé teszi a pedagógus teljesítmény értékelést (TÉR), melyet az OVI-KRÉTA informatikai felületén kell dokumentálni. Elkészült a helyi TÉR szabályzatunk, mely az értékelési folyamatokat szabályozza. Fontos feladatunk lesz a gyakorlatban való alkalmazás megkezdése, tapasztalatok gyűjtése ezen a területen.

-A ***belső ellenőrzés*** megszervezésre került, az iskolával közösen a Financial Ideas Kft szakemberei segítségével. Évente 1-1 terület vizsgálatát végzik. Az előző nevelési év intézkedési tervét megvalósítottuk, az idei vizsgálat eredménye alapján új intézkedési tervet készítettem. Végrehajtása a következő nevelési évben valósul meg.

**5. Fejlesztési terv megvalósulása:**

**Nevelőmunka fejlesztése:**

Mottó: „Ép testben ép lélek.”  
A nevelési év egyik kiemelt feladata a mozgás. 3-6 éves korbankülönösen fontos szerepe van a motoros fejlesztésnek, hiszen az idegrendszer fejlődésének alapja a mozgás, a testi képességek fejlődése. A motoros és tanulási képességek szoros összefüggésben vannak, egymást segítik. A mozgás a gyerekeknek örömforrás és játék.

A megvalósulást a beszámolóban a Kiemelt nevelési területek – mozgás c részben részleteztem. (12.o.)

A német nemzetiségi nevelés fejlesztése:

A kiemelt nevelési területek – német nemzetiségi nevelés c. részben beszámoltam a megvalósulásről. (13.o.)  
A „Jó gyakorlat” leírásának folytatása továbbra is feladatunk.  
A meglévő anyagainkat, az oktatócsomagok használatát megismertettük az új dolgozókkal, de ez a most csatlakozó új kollégák esetében is szükséges, és gyakorlati bemutatók szervezését is tervezzük. Szeretnénk egy nevelés nélküli napon valamelyik német nemzetiségi óvodába ellátogatni, gyakorlati tapasztalatokat gyűjteni.

**Személyi feltételek:**

Személyi feltételeink – főként az országos pedagógus hiányt látva – nagyon jók. Minden álláshelyünk betöltött, minden csoportban biztosított a nemzetiségi nevelés.  
Az új dolgozók jól beilleszkedtek a közösségbe, sikerült hagyományainkat, alapvető nevelési elveinket, céljainkat átadni számukra, de új színt is hoztak működésünkbe.  
A 2024/25-ös nevelési évtől az igazgatónak nem kell csoportot vinnie, mert sikerült még egy nemzetiségi óvónőt felvennünk.  
Pedagógusaink aktívak, törekvők, többen jelentkeztek új képzettséget adó oktatásra. Egy óvónő nemzetiségi képzést kezd, egy fejlesztőpedagógusi szakvizsgáért, egy pedig a közoktatásvezetői szakvizsgáért tanul ősztől. Az új dajka szakképzésre jár, a pedagógiai asszisztens gyógypedagógiai főiskolát kezd. Mindez örvendetes, de sok szervezést és segítséget igényel majd.  
Terveink szerint támogatjuk a képzéseket, ezért tanulmányiszerződést kötünk a kollégákkal.  
Egy óvodapedagógus és az igazgató elérte a nők40 nyugdíjazáshoz szükséges jogosultsági időt, ezért igényelték a nyugellátást. Mivel a köznevelésben foglalkoztatottaknál erre törvényes lehetőség van, jogviszonyukat nem szüntették meg, felmentést nem igényeltek.  
A nyugdíjas félállásban dolgozó konyhást közalkalmazottként foglalkoztatjuk továbbra is, a karbantartásra megbízási szerződést kötöttünk.  
A logopédus és a gyógytestnevelő a Bicskei Pedagógiai Szakszolgálattól járt ki a rászoruló gyerekek fejlesztését végezni.  
Az SNI gyerekek ellátására megbízási szerződéssel foglalkoztatunk logopédust és gyógypedagógust a szakvéleményekben előírt óraszámoknak megfelelően.  
A BTMN gyerekek fejlesztését az egyik fejlesztőpedagógusi végzettségű óvónő végzi külön megbízás alapján.

**Tárgyi feltételek:**

Óvodánk rendelkezik a biztonságos működéshez szükséges eszközökkel, felszerelésekkel.

A csoportszobák tágasak, sok játékeszközünk van. Az udvar nagy és jól felszerelt. A tornateremben sokféle sporteszközt használhatunk. A felnőtteknek is megfelelő körülmények vannak a munkavégzéshez.

Fenntartónk jóvoltából pályázati forrásból sok fejlesztés valósulhatott meg az elmúlt időszakban, és saját költségvetésünkből is jutott fejlesztésre.

A napelemrendszer beüzemelésre került, minden engedéllyel rendelkezünk használatához.

Az ez évi energetikai fejlesztés, melyet a német nemzetiségi önkormányzat pályázott számunkra, az utcai nyílászárók cseréje volt. Sajnos a faablakok közül sok nagyon rossz állapotban volt már, előfordult, hogy a folyosóra befolyt a víz a fakeret mentén. A nyári zárás alatt kívül fahatású, belül fehér műanyag ablakok és ajtók kerültek beszerelésre. Az egyik csoportszoba teraszajtója is teljesen elkorhadt, ezért ezt és a nevelői szoba ablakait saját költségvetésünkből cseréltetjük ki.

Az év folyamán kifesttettük az alagsort, melyben előző évben sikerült megszűntetni a beázást, de a falak penészesek voltak, több helyen a vakolat lepotyogott.

A Szülői munkaközösség adománya segítségével és alapítványunk támogatásából új, 4 üléses hintát vásároltunk. Alá a bukótalajt az óvoda finanszírozta.

Alapítványunk segítségével vásároltuk meg a Mozgáskotta eszközrendszert.

Udvarunkra került a „K&H állatbarát liget”, melyet pályázattal nyertünk. A kis ligetbe gyümölcsfák, díszfa, cserjék és fűszernövények kerültek, közéjük pedig madáretetők, odúk és madáritató. Nagyon szép része lett ez udvarunknak.

Mostanra minden csoportszobába új szőnyeget vásároltunk. Az egyik csoportba redőnyöket csináltattunk, mely nagyon hasznosnak bizonyult a nagy melegben. Reméljük a fűtési szezonban is jó szolgálatot tesz, javítja a fűtés hatékonyságát.

Játékaink is tovább gyarapodtak, karácsonyra minden csoport 100.000 Ft-ért vásárolhatott játékot, könyvet, fejlesztőeszközöket.

A DM napvédelmi pályázatán naptejet nyertünk, így a nyár folyamán gondoskodni tudtunk a gyerekek napvédelméről.

A következő időszak feladata lesz a teraszok burkolatának javítása, mert nem megfelelő a vízelvezetésük, ezért is korhadnak a teraszajtók, ill. eső után ázik az oldalsó fal.

Szeretnénk a mezítlábas ösvényünket újra feltölteni különféle anyagokkal, hogy folyamatosan használható legyen.

**6. Kapcsolatok**

Partnerközpontú működésre törekszünk, igyekszünk folyamatos kapcsolatot tartani, ill. újakat kiépíteni. Szülői elégedettségmérést is végeztünk ebben az évben, mely szép eredménnyel zárult. A Szülői munkaközösséggel szoros az együttműködésünk, sok segítséget kaptunk tőlük ebben az évben is.

Nevelőtestületünk úgy ítéli meg, hogy tartalmas, eredményes nevelési évet zártunk

2024.08.28. ***…………………………………….***